คลังชงครม.กระตุ้นลงทุนเพิ่ม
คลังสรุปมาตรการกระตุ้นลงทุน 2 สัปดาห์เพิ่มสิทธิพิเศษมากขึ้น หวังสร้างความมั่นใจ
27 ต.ค. 2558

คลังสรุปมาตรการกระตุ้นลงทุน 2 สัปดาห์เพิ่มสิทธิพิเศษมากขึ้น หวังสร้างความมั่นใจ
นายอภิศักดิ์ ตันติวรวงศ์รมว.คลัง เปิดเผยว่า กระทรวงการคลังจะเสนอมาตรการกระตุ้นการลงทุนให้คณะรัฐมนตรี (ครม.) พิจารณาภายใน 2 สัปดาห์ ซึ่งจะเป็นมาตรการต่อจากการกระตุ้นเศรษฐกิจฐานราก การเพิ่มรายได้ให้ผู้มีรายได้น้อย การเร่งลงทุนระดับตำบล และโครงการขนาดเล็กไม่เกิน 1 ล้านบาท
ก่อนหน้านี้ รัฐบาลได้กระตุ้นการลงทุนในกรอบใหญ่ผ่านคณะกรรมการส่งเสริมการลงทุน ทั้งการลดภาษี การจัดคลัสเตอร์การลงทุน และการลงทุนในเขตเศรษฐกิจพิเศษ ซึ่งคลังได้กระตุ้นลงไปในรายอุตสาหกรรม เช่น อสังหาริมทรัพย์ แต่ยังมีภาคอุตสาหกรรมอื่นที่มีความสำคัญกับเศรษฐกิจที่จะออกตามมา มีเป้าหมายในการเร่งลงทุนทั้งปีนี้และปีหน้า โดยจะได้สิทธิพิเศษเพิ่มมากขึ้น
นอกจากนี้ กระทรวงการคลังยังได้ให้คณะทำงานสร้างอุตสาหกรรมใหม่ที่ควรส่งเสริมให้มีการลงทุน เพื่อเป็นแรงขับเคลื่อนเศรษฐกิจไทยใน 10-20 ปีข้างหน้า รวมถึงการลงทุนโครงสร้างพื้นฐานของประเทศ เพื่อให้เศรษฐกิจไทยเดินไปข้างหน้าได้อย่างแข็งแรง
“รัฐบาลจะเติมเงินลงไปในเศรษฐกิจทุกระยะไม่ให้เกิดความรู้สึกว่าเศรษฐกิจของประเทศกำลังมีปัญหา เพื่อให้เกิดความมั่นใจทางเศรษฐกิจว่าจะกลับมาได้เร็วขึ้น โดยมาตรการการลงทุนรวมถึงมาตรการที่ออกมาก่อนหน้านี้จะไปบรรจบกับการลงทุนโครงสร้างพื้นฐานขนาดใหญ่ของรัฐบาลที่ปีหน้าจะมีเงินลงทุน 1.3 แสนล้านบาท” นายอภิศักดิ์ กล่าว
นายอภิศักดิ์ กล่าวว่า สิ่งที่ยังต้องทำเพิ่มเติมเพื่อพัฒนาเศรษฐกิจ คือ การอำนวยความสะดวกการทำธุรกิจ พล.อ.ประยุทธ์ จันทร์โอชา นายกรัฐมนตรี ได้สั่งให้คณะทำงานเรื่องนี้ที่มีการประชุมกันมาหลายรอบเข้าไปชี้แจงรายละเอียดให้รับทราบ การอำนวยการความสะดวกการลงทุนจะมีทั้งเรื่องการจัดตั้งธุรกิจ การเสียภาษีที่สะดวกและง่าย ซึ่งน่าจะส่งผลให้การจัดอันดับประเทศน่าลงทุนของธนาคารโลกของประเทศไทยในปีหน้าดีขึ้น ช่วยดึงดูดนักลงทุนเข้ามาลงทุนในประเทศเพิ่มมากขึ้น